
PIEGĀDES LĪGUMS 
(iepirkuma identifikācijas Nr. CAIP 2024/22 )
Pasūtītāja Nr. DL-24-____-lī
Piegādātāja Nr.			

Līguma parakstīšanas datums ir pēdējā pievienotā 
droša elektroniskā paraksta un tā laika zīmoga datums.

Rīgas valstspilsētas pašvaldības Labklājības departaments (turpmāk – Pasūtītājs) tā direktores […] personā, kura rīkojas saskaņā ar Rīgas domes 2023. gada 30. augusta saistošo noteikumu Nr. RD-23-235-sn “Rīgas valstspilsētas pašvaldības nolikums” 74. punktu un Rīgas domes 2023. gada 29. novembra nolikuma Nr. RD-23-365-no “Rīgas valstspilsētas pašvaldības Labklājības departamenta nolikums” 12.7. punktu, no vienas puses, un
SIA “Rol-Automatik SET” (turpmāk – Piegādātājs) tās valdes locekļa […] personā, kurš rīkojas saskaņā ar statūtiem, no otras puses, 

turpmāk kopā – Līdzēji, bet katrs atsevišķi – Līdzējs, 

saskaņā ar Rīgas domes 2024.gada 31.janvāra saistošajiem noteikumiem Nr.RD-24-257-sn “Par Rīgas valstspilsētas pašvaldības 2024.gada budžetu”, kā arī ņemot vērā Piegādātāja piedāvājumu, kas iesniegts saskaņā ar atklāta konkursa “Stacionāro elektromehānisko riteņkrēslu pacēlāju un krēsla pacēlāju piegāde un uzstādīšana dzīvojamo māju kāpņu telpās” (identifikācijas Nr.CAIP 2024/22) rezultātā noslēgto Vispārīgo vienošanos Nr.DL-24-90-lī, noslēdz šādu līgumu (tupmāk tekstā – Līgums):

1. LĪGUMA PRIEKŠMETS
Pasūtītājs uzdod un Piegādātājs apņemas veikt slīpā tipa paceļamās platformas STPM-HL,
ražotājs SIA „ROL-automatik SET” (turpmāk – Prece) piegādi un uzstādīšanu dzīvojamās mājas kāpņu telpā Rīgā, Valdeķu ielā 53 līdz dzīvoklim Nr.84
 nepieciešamības gadījumā arī veicot kāpņu telpas pielāgošanu (turpmāk – Darbi), kā arī nodrošināt garantijas apkalpošanu saskaņā ar Līgumu un normatīvo aktu prasībām. Precīzs Preces un Darbu apraksts un saistošās Darbu izpildes prasības ir norādītas tehniskajā specifikācijā, kas pievienota Līguma pielikumā (1. pielikums).

2. LĪGUMCENA UN APMAKSAS NOTEIKUMI
2.1. Par Līgumā noteiktās Preces piegādi un Darbu kvalitatīvu un pilnīgu izpildi tiek noteikta līgumcena 7 650,00 EUR (septiņi tūkstoši seši simti piecdesmit euro, 00 centi), neskaitot pievienotās vērtības nodokli 21% (turpmāk – PVN). Pasūtītājs maksā PVN atbilstoši spēkā esošajiem normatīvajiem aktiem.
2.2. Līgumcena saskaņā ar Piegādātāja iesniegto piedāvājumu ir kopējā naudas summa bez PVN, kuru Pasūtītājs samaksās Piegādātājam par pilnā apjomā un noteiktos termiņos piegādātu Preci un veiktiem Darbiem. Līgumcena ietver visus izdevumus un atlīdzību, kāda Piegādātājam pienākas sakarā ar pilnīgu un pienācīgu Līgumā noteikto saistību izpildi, t.sk. transporta un sakaru līdzekļu izmaksas, darba aizsardzības un organizācijas izmaksas, mērinstrumentu, palīgierīču un mehānismu nomas vai ekspluatācijas izmaksas, administratīvie izdevumi (kopēšana, dokumentu sagatavošana u.tml.), nodokļi (izņemot PVN), apdrošināšana un citas izmaksas, kuras saistītas ar līgumsaistību izpildi. Līgumcena Līguma darbības laikā nevar tikt paaugstināta. 

3. DARBU ORGANIZĀCIJAS KĀRTĪBA UN DARBU NODOŠANA
3.1. Darbu organizāciju, tai skaitā darba aizsardzības pasākumu organizāciju Darbu izpildes vietā nodrošina Piegādātājs.
3.2. Piegādātājs nodrošina Darbu izpildi ne vēlāk kā līdz 2024. gada 2.decembrim.
3.3. Līdzēji piecu darba dienu laikā rakstveidā informē viens otru par apstākļiem (izmaiņām), kuri var ietekmēt Līguma būtisko noteikumu izpildi. 
3.4. Pēc visu Darbu pabeigšanas Līguma 1. punktā noteiktajā adresē Pasūtītājs sagatavo Darbu pieņemšanas un nodošanas aktu, kuru paraksta Piegādātājs un Pasūtītāja pārstāvis. Darbu pieņemšanas un nodošanas akts ir pamats Piegādātāja piegādātās Preces un veikto Darbu apmaksai Līguma 2.1.apakšpunktā noteiktās līgumcenas apmērā.
3.5. Piegādātājam pirms Darbu pieņemšanas un nodošanas akta parakstīšanas ir pienākums iesniegt Pasūtītājam aktu, kuru parakstījis pacēlāja lietotājs, apliecinot pacēlāja uzstādīšanu un apmācību saņemšanu.
3.6. Pasūtītājs izskata un sniedz atbildi Piegādātājam par Piegādātāja iesniegtajiem
dokumentiem piecu darba dienu laikā, skaitot no dienas, kurā tos saņēmis, ja Līgumā nav noteikts cits termiņš.

4. LĪDZĒJU PIENĀKUMI UN TIESĪBAS
4.1. Piegādātājs atbild par:
4.1.1. Preces piegādi un Darbu veikšanu un organizēšanu atbilstoši Līguma dokumentos un normatīvajos aktos noteiktajiem kvalitātes rādītājiem;
4.1.2. savlaicīgu Pasūtītāja informēšanu par iespējamām izmaiņām, pretrunām dokumentos, pārbaudēm un citiem apstākļiem;
4.1.3. pārbaudēs atklāto defektu savlaicīgu un kvalitatīvu novēršanu;
4.1.4. visu darba drošības pasākumu organizāciju un ievērošanu objektā, kā arī nepieciešamajiem nostiprinājumiem, uzrakstiem un apgaismojumiem;
4.1.5. tīrību Darbu izpildes teritorijā visā Darbu izpildes laikā, kā arī to, lai Preces uzstādīšanas adresē esošie būvgruži un materiālu atliekas nepiesārņo objektam piegulošo teritoriju;
4.1.6. savlaicīgu drošības pasākumu organizāciju Preces uzstādīšanas adresē, ja Darbu laikā rodas apdraudējums jebkuru personu dzīvībai, veselībai vai mantai;
4.1.7. normatīvo aktu prasību ievērošanu, lai nepieļautu apkārtējās vides piesārņošanu un vides stāvokļa pasliktināšanu;
4.1.8. Pasūtītāja pārstāvju un kontroles funkcijas veicošo institūciju pārstāvju iekļūšanas nodrošināšanu Darbu izpildes teritorijā;
4.1.9. Preces piegādi un Darbu nodošanu Līgumā noteiktajā termiņā;
4.1.10. Darbu nodos tikai tādiem apakšuzņēmējiem, kuri ir saņēmuši Latvijas Republikas normatīvajos aktos noteiktās atļaujas un sertifikātus uzticētās Darba daļas veikšanai, vienlaikus uzņemoties pilnu atbildību par piesaistīto apakšuzņēmēju darbu.
4.2. Pasūtītājs atbild par:
4.2.1. pārbaužu un kontroles īstenošanu saskaņā ar normatīvo aktu un Līguma dokumentu prasībām;
4.2.2. Pasūtītāja pilnvaroto pārstāvju darba organizāciju;
4.2.3. Darbu pieņemšanu;
4.2.4. maksājumu veikšanu Līgumā norādītajos termiņos un kārtībā;
4.3. Pasūtītājs atturas no darbībām, kas traucē Preces piegādi vai Darbu izpildi, ja vien tās nav saistītas ar konstatētiem normatīvo aktu pārkāpumiem no Piegādātāja puses.

5. GARANTIJAS 
5.1. Preces un Darbu, un tajos izmantoto materiālu garantijas laiks ir 36 (trīsdesmit seši) kalendāra mēneši, skaitot no Darbu nodošanas un pieņemšanas akta parakstīšanas dienas.
5.2. Ja Līgums tiek lauzts pirms termiņa, garantijas noteikumus piemēro atbilstoši šajā Līguma nodaļā noteiktajam, bet garantijas laiks tiek skaitīts no Līguma laušanas dienas un attiecas uz Preci un Darbiem (tai skaitā materiāliem, konstrukcijām un tehnoloģijām), kuri veikti līdz Līguma laušanas brīdim.
5.3. Piegādātājs uzņemas pilnu atbildību par Preces un Darbu (tai skaitā izmantoto materiālu, konstrukciju un tehnoloģiju) kvalitāti. Garantijas laikā Precei un izpildītajiem Darbiem konstatētos defektus Piegādātājs novērš par saviem līdzekļiem un ar savu darbaspēku piecu darba dienu laikā no brīža, kad Piegādātājs pats šādus defektus atklājis vai Piegādātājs no Pasūtītāja ir saņēmis rakstisku paziņojumu - pretenziju par atklāto defektu.
5.4. Gadījumos, kad Preces bojājumi radušies trešās personas vai ārēju apstākļu iespaidā, konstatētos defektus Piegādātājam nav jānovērš par saviem līdzekļiem.
5.5. Garantijas laikā Piegādātājs nodrošina uzstādītas Preces bezmaksas apkopi ne retāk kā reizi 6 (sešos) mēnešos. 
5.6. Ja objektīvu šķēršļu dēļ (tehniski vai tehnoloģiski) darbu veikšanas termiņš pārsniedz piecas darba dienas, Līdzēji vienojas par defektu novēršanas termiņu.
5.7. Ja Piegādātājs uzskata, ka nav atbildīgs par garantijas laikā atklātu defektu, Piegādātājs piecu darba dienu laikā no pretenzijas saņemšanas dienas par to rakstiski paziņo Pasūtītājam.
5.8. Strīdus un domstarpības Līdzēji atrisina pārrunu ceļā vai pieaicinot neatkarīgu ekspertu. Ja Pasūtītājs nepiekrīt Piegādātāja argumentiem un pieprasa novērst defektu, Līdzēji pieaicina neatkarīgu ekspertu defektu novērtēšanai un vainojamā Līdzēja noteikšanai. Eksperta izdevumus sedz vainojamais Līdzējs. Eksperta slēdziens ir Līdzējiem saistošs.
5.9. Ja Piegādātājs pēc Līgumā minētā paziņojuma saņemšanas neuzsāk defektu novēršanas darbus, nesniedz atbildi vai neiesniedz Līgumā minēto paziņojumu, Pasūtītājs ir tiesīgs uzskatīt, ka Piegādātājs atsakās veikt defektu novēršanas darbus.
5.10. Ja Piegādātājs atsakās veikt defektu novēršanas darbus, Pasūtītājs bez saskaņošanas ar Piegādātāju ir tiesīgs šo darbu veikšanai pieaicināt citu uzņēmēju. Šajā gadījumā samaksu par defektu novēršanas darbiem sedz Piegādātājs. 

6. NORĒĶINU KĀRTĪBA
6.1. Piegādātājs pēc Līguma 3.4. apakšpunktā minētā Darbu pieņemšanas un nodošanas akta abpusējas parakstīšanas sagatavo grāmatvedības attaisnojuma dokumentus elektroniskā formātā (turpmāk - elektronisks rēķins), atbilstoši Rīgas valstspilsētas pašvaldības portālā www.eriga.lv (turpmāk – www.eriga.lv) sadaļā „Rēķinu iesniegšana” norādītajai informācijai par elektroniskā rēķina formātu.
6.2. Elektroniskos rēķinus apmaksai Piegādātājs iesniedz Pasūtītājam, izvēloties  vienu no sekojošiem rēķina piegādes kanāliem:
6.2.1. izveido programmatūru datu apmaiņai starp Piegādātāja norēķinu sistēmu un pašvaldības vienoto informācijas sistēmu (WEB API);
6.2.2. augšupielādē rēķinu failus www.eriga.lv, atbilstoši www.eriga.lv sadaļā „Rēķinu iesniegšana” norādītajai informācijai par failu augšupielādi XML formātā;
6.2.3. izmanto manuālu rēķina informācijas ievades Web formu www.eriga.lv sadaļā „Rēķinu iesniegšana”.
6.3. Līgumā noteiktā kārtībā iesniegts elektronisks rēķins nodrošina Līdzējiem elektroniskā rēķina izcelsmes autentiskumu un satura integritāti.
6.4. Elektroniskā rēķina apmaksas termiņš ir 10 (desmit) darba dienu laikā, ja Piegādātājs Pasūtītājam elektronisku rēķinu ir iesniedzis atbilstoši www.eriga.lv sadaļā „Rēķinu iesniegšana” norādītajai informācijai par elektroniskā rēķina formātu, ar nosacījumu, ka Piegādātājs ir iesniedzis pareizi, atbilstoši Līguma nosacījumiem, aizpildītu elektronisko rēķinu.
6.5. Piegādātājam ir pienākums portālā www.eriga.lv sekot līdzi iesniegtā elektroniskā rēķina apstrādes statusam.
6.6. Ja Piegādātājs ir iesniedzis nepareizi aizpildītu vai Līguma nosacījumiem neatbilstošu elektronisko rēķinu, Pasūtītājs šādu rēķinu apmaksai nepieņem un neakceptē. Piegādātājam ir pienākums iesniegt atkārtoti pareizi un Līguma nosacījumiem atbilstoši aizpildītu elektronisko rēķinu. Šādā situācijā, elektroniskā rēķina apmaksas termiņu skaita no dienas, kad Piegādātājs ir iesniedzis atkārtoto elektronisko rēķinu.

7. LĪGUMA DARBĪBA
7.1. Līgums stājas spēkā ar tā abpusējas parakstīšanas brīdi un reģistrēšanu Rīgas domes Vienotās informācijas sistēmas lietojumprogrammā „Līgumi” un ir spēkā līdz Līdzēju saistību pilnīgai izpildei.
7.2. Vienpusēja atkāpšanās no Līguma, neizpildot tajā paredzētās saistības, nav pieļaujama, izņemot Līgumā un Latvijas Republikas normatīvajos aktos noteiktajos gadījumos.
7.3. Pasūtītājs ir tiesīgs vienpusēji atkāpties no Līguma ar rakstisku paziņojumu, kas iesniegts Piegādātājam septiņas kalendāra dienas iepriekš, šādos gadījumos:
7.3.1. Piegādātājs nav uzsācis Darbus objektā 30 dienu laikā, skaitot no Līguma spēkā stāšanās brīža;
7.3.2. Piegādātājs ir kavējis Darbus objektā tādā apmērā, ka to pabeigšana nav iespējama Līguma 3.2.apakšpunktā noteiktajā termiņā;
7.3.3. Darbi tiek veikti neatbilstoši Līguma dokumentu prasībām, kvalitātes vai tehnoloģijas prasībām un pēc atgādinājuma netiek uzsākta defektu novēršana;
7.3.4. Piegādātājs kādā citā veidā nepilda Līgumā noteiktās saistības tādā mērā, ka tiek apdraudēta Darbu kvalitāte vai izpildes termiņš un Pasūtītājs par to iepriekš ir rakstiski brīdinājis Piegādātāju, nosakot novēršanas termiņu, bet Piegādātājs nav ievērojis Pasūtītāja norādījumus;
7.3.5. Piegādātājs normatīvajos aktos noteiktajā kārtībā ir atzīts par maksātnespējīgu vai pieņemts lēmums par Piegādātāja likvidāciju;
7.3.6. ja Pasūtītājam iesniegts nepatiesu informāciju saturošs dokuments vai, ja Līgums noslēgts uz nepatiesas informācijas pamata;
7.3.7. Publisko iepirkumu likuma 64. pantā noteiktajos gadījumos.
7.4. Piegādātājs ir tiesīgs vienpusēji atkāpties no Līguma ar rakstisku paziņojumu, kas
iesniegts Pasūtītājam 20 (divdesmit) kalendārās dienas iepriekš, šādos gadījumos:
7.4.1. normatīvajos aktos paredzētajā kārtībā ir pieņemts lēmums par Pasūtītāja likvidāciju un Rīgas dome nav noteikusi no Līguma izrietošo Pasūtītāja tiesību pārņēmēju;
7.4.2. Pasūtītājs, nevienojoties ar Piegādātāju, pilnīgi vai daļēji nodevis Darbu izpildi citai personai;
7.4.3. daļa no pārbaudei nenodotiem darbiem tiek sabojāti kara, nemieru, dabas katastrofu vai līdzīgu apstākļu dēļ un zaudējumi ir tik ievērojami, ka Līguma izpilde paredzētajos termiņos nav iespējama vai to izpildes apstākļi ir pilnībā mainīti.
7.5. Līdzēji var pārtraukt Līguma darbību arī savstarpēji rakstveidā vienojoties. Šādā vienošanās gadījumā ir jāparedz faktiski izpildīto Darbu nodošanas Pasūtītājam un gala norēķina kārtība.
7.6. Visos gadījumos, kad Līgums tiek izbeigts pirms termiņa neatkarīgi no iemesla, Piegādātājs saņem samaksu tikai par faktiski veiktajiem un kvalitatīvi izpildītajiem Darbiem un tajos izmantotajiem materiāliem. Samaksas aprēķinā tiek ņemta vērā Darbu kvalitāte un Līguma summu veidojošie pamatelementi. Piegādātāja un ar viņu saistīto personu zaudējumi un citi izdevumi netiek atlīdzināti.
7.7. Ja Līgums tiek izbeigts Līguma 7.4. apakšpunktā paredzētajos gadījumos, Pasūtītājs 20 (divdesmit) darba dienu laikā pēc Piegādātāja rakstveida pieprasījuma saņemšanas samaksā Piegādātājam par faktiski veiktajiem un kvalitatīvi izpildītajiem Darbiem un tajos izmantotajiem materiāliem. Ja Līguma darbība tiek pārtraukta pirms termiņa Piegādātāja vainas dēļ, Piegādātājs par saviem līdzekļiem sakārto objektu. Ja Līguma darbība tiek pārtraukta pirms termiņa savstarpēji vienojoties, Līdzēji vienojas par kārtību, kādā tiek segti objekta sakārtošanas izdevumi.

8. LĪDZĒJU MANTISKĀ ATBILDĪBA
8.1. Līdzēji atbild par tiešajiem zaudējumiem, kas viņu vainas dēļ Darbu laikā nodarīti otra Līdzēja tehniskajiem līdzekļiem, izstrādājumiem un darbiem. Par trešās personas nodarītajiem tiešajiem zaudējumiem Darbu laikā atbild šī trešā persona. Par trešajai personai nodarītajiem tiešajiem zaudējumiem Darbu laikā atbild vainīgais Līdzējs. Līdzēju netiešie zaudējumi netiek atlīdzināti.
8.2. Piegādātājs atbild par tiešajiem zaudējumiem, kas rodas veicot Darbus Preces uzstādīšanas vietā, kā arī par defektiem, kas tiek atklāti garantijas laikā, ja tie radušies Piegādātāja vainas vai neuzmanības dēļ.
8.3. Piegādātājs maksā Pasūtītājam līgumsodu 0,5% (nulle komats piecu procentu) apmērā no Līgumcenas par katru Darbu izpildes termiņa kavējuma dienu, bet ne vairāk kā 10% (desmit procentu) no kopējās Līguma summas.
8.4. Jebkura no Līguma izrietoša maksājuma samaksas kavējuma gadījumā samaksu nesaņēmušais Līdzējs ir tiesīgs piemērot otram Līdzējam līgumsodu 0,5% (nulle komats piecu procentu) apmērā no kavētā maksājuma summas par katru kavējuma darba dienu, bet ne vairāk kā 10% (desmit procentus) no kopējās Līguma summas.
8.5. Ja Piegādātājs pēc Līguma noslēgšanas vienpusēji atkāpjas no Līguma un neveic Darbus, Piegādātājs maksā Pasūtītājam līgumsodu, kas ir vienāds ar līgumcenu.
8.6. Līguma 8.3. apakšpunktā minēto līgumsodu Pasūtītājs ietur no veicamā maksājuma. Līgumsoda samaksa neatbrīvo Piegādātāju no saistību izpildes, kā arī zaudējumu atlīdzināšanas pienākuma.
8.7. Par zaudējumiem un Līguma pārkāpumiem, kas radušies nepārvaramas varas darbības rezultātā, vai tādu objektīvu, no Līdzējiem neatkarīgu apstākļu dēļ, kurus tie neparedzēja, nevarēja paredzēt, kā arī nevarēja novērst to nelabvēlīgās sekas, atbildība neiestājas.
8.8. Visos gadījumos, kad Pasūtītājs atkāpjas no Līguma sakarā ar Piegādātāja pieļautajiem pārkāpumiem vai vainojamu rīcību, Piegādātājs maksā Pasūtītājam līgumsodu 10% (desmit procentu) apmērā no Līguma summas, kā arī Pasūtītājs bezstrīdus kārtībā ietur savus tiešos zaudējumus no summām, kas pienākas Piegādātājam. Ja Līdzēji nevar vienoties par maksājuma apmēru, tad tās daļas, ko Pasūtītājs ietur no Piegādātājam paredzētiem maksājumiem, apmēra novērtējumam Līdzēji var pieaicināt neatkarīgu ekspertu.
8.9. Pasūtītājs neatbild par Piegādātāja saistībām, kuras tas uzņēmies attiecībā pret trešajām personām, lai nodrošinātu Līguma izpildi vai sakarā ar Līgumu. Jebkādas šāda veida saistības vai līgumi kļūst Pasūtītājam saistoši tikai ar viņa tiešu un nepārprotamu rakstisku piekrišanu.
8.10. Ja Pasūtītājs konstatē, ka Piegādātājs ir pārkāpis Līguma 10. punktā noteiktos pienākumus, Pasūtītājs ir tiesīgs piemērot līgumsodu 1% (viena procenta) apmērā no Līguma summas par katru konstatēto gadījumu, bet ne vairāk kā 10% (desmit procenti) no kopējās Līguma summas.

9. LĪGUMA GROZĪJUMI
9.1. Par izmaiņām, kas, abiem Līdzējiem vienojoties, noformējamas rakstveidā, ir uzskatāma Līguma izpildes gaitā radusies un iepriekš objektīvi neparedzama nepieciešamība iekļaut papilddarbus vai izslēgt atsevišķus darbus, kā rezultātā netiek būtiski izmainīts darbu apjoms, kā arī netiek pasliktināts gala rezultāts un netiek palielināta kopējā Līgumcena.
9.2. Par izmaiņām Līguma 9.1.apakšpunkta izpratnē nav uzskatāms Darbu apjoma palielinājums, kas radies, Piegādātājam izmainot Darbu veikšanas metodi (tehnoloģisko paņēmienu), un šādu Darbu veikšanas metodes maiņu Pasūtītājs nav pieprasījis.
9.3. Līdzēji savstarpēji vienojoties var pagarināt Līguma darbības termiņu objektīvu apstākļu dēļ.
9.4. Visi grozījumi, papildinājumi pie Līguma, kā arī citas Līdzēju vienošanās, kas ir saistītas ar tā izpildi un darbību, tiek noformētas rakstveidā un stājas spēkā pēc tam, kad tās parakstījuši abi Līdzēji. Visi Līguma papildinājumi, grozījumi un vienošanās ir tā neatņemamas sastāvdaļas.
9.5. Līgumā neatrunātās Līdzēju savstarpējās tiesiskās attiecības apspriežamas saskaņā ar Latvijas Republikas normatīvo aktu prasībām.

10. LĪGUMA IZPILDĒ IESAISTĪTĀ PERSONĀLA NOMAIŅA
10.1. Piegādātājs ir tiesīgs bez saskaņošanas ar Pasūtītāju veikt personāla nomaiņu, kā arī papildu personāla iesaistīšanu Līguma izpildē, izņemot Līguma 10.2. apakšpunktā minētos gadījumos.
10.2. Piegādātāja personālu, kuru tas iesaistījis Līguma izpildē, par kuru sniedzis informāciju Pasūtītājam un kura kvalifikācijas atbilstību izvirzītajām prasībām Pasūtītājs ir vērtējis pēc Līguma noslēgšanas drīkst nomainīt tikai ar Pasūtītāja rakstveida piekrišanu, ievērojot Līguma 10.3. apakšpunkta nosacījumus.
10.3. Pasūtītājs nepiekrīt Līguma 10.2. apakšpunktā minētā personāla nomaiņai, ja pastāv kāds no šādiem nosacījumiem:
10.3.1. Piegādātāja piedāvātais personāls neatbilst tām paziņojumā par līgumu un iepirkuma dokumentos noteiktajām prasībām, kas attiecas uz Piegādātāja personālu;
10.3.2. tiek nomainīta persona, uz kura iespējām Piegādātājs balstījies, lai apliecinātu savas kvalifikācijas atbilstību paziņojumā par līgumu noteiktajām prasībām, un piedāvātajai personai nav vismaz tāda pati kvalifikācija, uz kādu Piegādātājs atsaucies, apliecinot savu atbilstību iepirkumā noteiktajām prasībām.
10.4. Pasūtītājs pieņem lēmumu atļaut vai atteikt Piegādātāja personāla nomaiņu iespējami īsā laikā, bet ne vēlāk kā 5 (piecu) darba dienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar Līguma noteikumiem.
10.5. Darbu izpildes laikā Pasūtītājam ir tiesības pieprasīt nomainīt Līguma izpildē iesaistītos speciālistus gadījumā, ja tie savus pienākumus veic nekvalitatīvi, neievēro Līguma noteikumus vai spēkā esošos normatīvos aktus. Piegādātāja pienākums ir nodrošināt Pasūtītāja prasību izpildi par personāla nomaiņu.
10.6. Ja Piegādātājs neievēro Līguma 10. punktā noteikto iesaistītā personāla nomaiņas kārtību, Pasūtītājs var apturēt Darbu izpildi līdz Piegādātājs ir novērsis konstatētos pārkāpumus. Šī punkta piemērošanas gadījumā Līguma 3.2.apakšpunktā noteiktais Darba izpildes termiņš netiek pagarināts.

11. NEPĀRVARAMA VARA
11.1. Līdzēji ir atbrīvoti no atbildības par savu saistību nepildīšanu, ja šāda neizpilde ir notikusi nepārvaramas varas (force majeure) iestāšanās rezultātā. Par nepārvaramas varas apstākļiem uzskatāmi: ugunsgrēki, dabas stihijas, jebkura rakstura karadarbība vai tās draudi, streiki, blokādes, valsts institūciju akti un darbības, kas būtiski izmaina Līdzēju saimnieciskās darbības nosacījumus, tā ka tālāka darbība kļūst neiespējama, vai nes tikai zaudējumus, kā arī citi no Līdzējiem neatkarīgi apstākļi.
11.2. Līdzēju līgumsaistību neizpildīšana ir attaisnojama, ja šis Līdzējs pierāda, ka neizpildīšanas cēlonis ir bijis Līguma 11.1. apakšpunktā minētais šķērslis, kuru tas nevarēja kontrolēt, un nevarēja saprātīgi sagaidīt, lai šis Līdzējs paredzētu šķēršļa rašanos Līguma noslēgšanas brīdī vai izvairītos no šķēršļa, vai pārvarētu tā sekas. Ja šķērslis ir īslaicīgs, saistību neizpildīšana ir attaisnota tikai uz saprātīgu laiku, kas noteikts, ņemot vērā šķēršļa ietekmi uz Līguma izpildīšanu.
11.3. Līdzējs, kas nokļuvis nepārvaramas varas apstākļos, nekavējoties rakstveidā informē par to otru Līdzēju, ziņojumam pievienojot kompetentas iestādes izsniegtu izziņu, kura satur minēto apstākļu apstiprinājumu un raksturojumu, izņemot, ja par nepārvaramas varas iestāšanos lēmumu pieņem Ministru kabinets, normatīvajos aktos noteiktajā kārtībā. 
11.4. Ja nepārvaramas varas apstākļi turpinās ilgāk kā trīs mēnešus, katrs Līdzējs ir tiesīgs atkāpties no Līguma.

12. NOSLĒGUMA NOTEIKUMI
12.1. Līdzēju kontaktpersonas Līguma izpildes organizēšanai:
12.1.1. Pasūtītāja pārstāvis (kontaktpersona) ir Rīgas valstspilsētas pašvaldības Labklājības departamenta Administratīvās pārvaldes Tehniskās nodaļas vadītāja vietnieks […], e-pasta adrese: […], […].
12.1.2. Piegādātāja kontaktpersona ir […], tālr. […], e-pasta adrese: 	[…] vai […].
12.2. Visus strīdus un domstarpības Līdzēji risina sarunu ceļā. Nepieciešamības gadījumā tiek pieaicināti attiecīgi sertificēti eksperti. Ja arī tad vienošanās netiek panākta, strīds tiek risināts Latvijas Republikas tiesā Latvijas Republikas normatīvajos aktos paredzētajā kārtībā.
12.3. Līdzēji trīs darba dienu laikā paziņo otram Līdzējam par savas atrašanās vietas, bankas rekvizītu un citām būtiskās informācijas izmaiņām, kas var ietekmēt Līguma pienācīgu izpildi. Līdzēji uzņemas pilnu atbildību par šī pienākuma pienācīgu nepildīšanu.
12.4. Līgums ar 2 (diviem) pielikumiem ir sagatavots un parakstīts elektroniski, latviešu valodā uz 11 (vienpadsmit) lapām. Līgumam ir šādi pielikumi:
12.4.1. Tehniskās specifikācijas (1.pielikums);
12.4.2. Darbu pieņemšanas un nodošanas akts (2.pielikums).

LĪDZĒJU JURIDISKĀS ADRESES UN REKVIZĪTI:
	Pasūtītājs:
Rīgas valstspilsētas pašvaldības 
Labklājības departaments
[…]
	
	Piegādātājs:
SIA “Rol-automatik SET”
[…]

